ກອງປະຊຸມເປີດກວ້າງ ປະຈຳໄຕມາດ II ຂອງຄະນະພັກຮາກຖານ ກົມ 512
ກອງປະຊຸມເປີດກວ້າງ ປະຈໍາໄຕມາດ II ແລະ ທິດທາງແຜນການ ໄຕມາດ III ຂອງຄະນະພັກຮາກຖານ ກົມຄົ້ນຄວ້າວິທະຍາສາດ ແລະ ປະຫວັດສາດ (512) ກະຊວງ ປກສ ຈັດຂຶ້ນໃນວັນທີ 21 ກໍລະ ກົດ 2022, ເປັນປະທານໂດຍ ສະຫາຍ ພົຈວ ສະແຫວງ ພົມມະລີ ຄະນະພັກກະຊວງ, ເລຂາຄະນະພັກຮາກຖານ, ຫົວໜ້າກົມ 512, ມີບັນດາຄະນະພັກຮາກຖານ, ຄະນະໜ່ວຍພັກ ແລະ ສະມາຊິກພັກ ເຂົ້າຮ່ວມ.
ສະຫາຍ ພັອ ປອ ບັນເທົາ ພິມພິສານ ຮອງເລຂາຄະນະພັກຮາກຖານ ຮອງຫົວໜ້າກົມ 512 ໄດ້ຍົກໃຫ້ເຫັນຜົນງານການນຳພາຂອງຄະນະພັກຮາກຖານ ກົມ 512 ປະຈໍາໄຕມາດ II ແລະ ທິດທາງແຜນການ ໄຕມາດ III ໃຫ້ຮູ້ວ່າ:
ຄະນະພັກໄດ້ນຳພາ-ຊີ້ນຳຕາມຫຼັກການລວມສູນປະຊາທິປະໄຕ, ປຶກສາຕົກລົງບັນຫາເປັນໝູ່ຄະນະ, ແບ່ງງານໃຫ້ບຸກຄົນລົງເລິກຮັບຜິດຊອບແຕ່ລະພະແນກຢ່າງຈະແຈ້ງ, ທຸກການເຄື່ອນໄຫວວຽກງານ ແມ່ນປະຕິບັດຕາມມະຕິຕົກລົງເປັນເອກະພາບພາຍໃນ, ສຽງສ່ວນໜ້ອຍປະຕິບັດຕາມສຽງສ່ວນຫຼາຍ, ບຸກຄົນປະຕິບັດຕາມການຈັດຕັ້ງ, ຖືເອົາການສຳຫຼວດກວດກາ ແລະ ການຕໍານິຕິຊົມເປັນການປັບປຸງກໍ່ສ້າງເຊິ່ງກັນແລະກັນ ເຮັດໃຫ້ພາຍໃນພັກມີຄວາມສະຫງົບ ຮັບປະກັນເຮັດໃຫ້ໜ້າທີ່ການເມືອງຂອງກົມກອງ ໄດ້ຮັບການປະຕິບັດມີຜົນສໍາເລັດເປັນຢ່າງດີ, ຄະນະພັກໄດ້ເອົາໃຈໃສ່ສຶກສາອົບຮົມການເມືອງ-ນຳພາແນວຄິດ, ໃຫ້ສະມາຊິກພັກ, ນາຍ ແລະ ພົນຕຳຫຼວດ ພາຍໃນກົມກອງຢ່າງເປັນປົກກະຕິ, ກະຕຸກຊຸກຍູ້ສະຕິຄວາມຕື່ນຕົວໃນການປະຕິບັດໜ້າທີ່ຢ່າງມີຄວາມຮັບຜິດຊອບສູງ ເຮັດໃຫ້ສະພາບການເມືອງ-ແນວຄິດສະມາຊິກພັກ ກໍຄື ນາຍ ແລະ ພົນຕຳຫຼວດ ມີຄວາມສະຫງົບ, ມີສະຕິຕໍ່ການຈັດຕັ້ງປະຕິບັດມະຕິ, ຄຳສັ່ງ, ລະບຽບວິໄນເຂັ້ມງວດ, ກຳແໜ້ນແນວທາງຂອງພັກ-ລະບຽບກົດໝາຍຂອງລັດ ແລະ ມີສະຕິສູງຕ້ານທຸກກົນອຸບາຍຂອງກຸ່ມຄົນທີ່ບໍ່ຫວັງດີ, ໄດ້ເອົາໃຈໃສ່ນຳພາ-ຊີ້ນຳກໍ່ສ້າງພັກທາງດ້ານການເມືອງ-ແນວຄິດ, ການຈັດຕັ້ງ ແລະ ປັບປຸງແບບແຜນວິທີການນຳພາ, ແບບແຜນວິທີເຮັດວຽກດ້ວຍຫຼາຍຮູບການຢ່າງປະດິດສ້າງ ເພື່ອເຮັດໃຫ້ຄະນະພັກຮາກຖານ, ສະມາຊິກພັກສືບຕໍ່ເຕີບໃຫຍ່ປອດໃສ ເຂັ້ມແຂງ ໜັກແໜ້ນ ທາງດ້ານປະລິມານ ແລະ ຄຸນນະພາບ.
ທິດທາງແຜນການໃນຕໍ່ໜ້າ, ສືບຕໍ່ສຶກສາອົບຮົມການເມືອງ-ນຳພາແນວຄິດໃຫ້ສະມາຊິກພັກ, ນາຍ ແລະ ພົນຕໍາຫຼວດ ໃຫ້ມີທັດສະນະຫຼັກໝັ້ນຊົນຊັ້ນ, ມີຄຸນທາດການເມືອງໜັກແໜ້ນ, ມີຄຸນສົມບັດສິນທຳປະຕິວັດ, ມີແບບແຜນວິທີເຮັດວຽກທີ່ດີ, ມີວິຖີດຳລົງຊີວິດທີປອດໃສ, ມີສະຕິລະວັງຕົວສູງ, ຮູ້ຈຳແນກມິດ-ສັດຕູໄດ້ຢ່າງຈະແຈ້ງປະຕິບັດກົດໝາຍຂອງລັດ, ລະບຽບຂອງກຳລັງຢ່າງເຂັ້ມງວດ, ມີນໍ້າໃຈສູ້ຊົນຜ່ານຜ່າທຸກຄວາມຫຍຸ້ງຍາກ ເພື່ອເຮັດສຳເລັດໜ້າທີ່ການເມືອງຂອງຕົນ, ເອົາໃຈໃສ່ເພີ່ມທະວີປຸກລະດົມຈິດໃຈຟົດຟື້ນປະຕິວັດ, ນໍ້າໃຈເສຍສະຫຼະ ແລະ ຍົກສູງຄວາມຮັບຜິດຊອບຕໍ່ໜ້າທີ່ວຽກງານທີ່ພັກ-ລັດ ແລະ ການຈັດຕັ້ງມອບໝາຍ, ສືບຕໍ່ສ້າງ ແລະ ປະຕິບັດແຜນກໍ່ສ້າງ-ໜ່ວຍພັກປອດໃສ, ເຂັ້ມແຂງ, ໜັກແໜ້ນ, ເອົາໃຈໃສ່ຈັດຕັ້ງເຊື່ອມຊຶມຄຳສັ່ງ ແລະ ເອກະສານມູນເຊື້ອ ເນື່ອງໃນວັນສຳຄັນຂອງຊາດຂອງພັກ ແລະ ຂອງກຳລັງເພື່ອໃຫ້ສະມາຊິກພັກ, ນາຍ ແລະ ພົນຕໍາຫຼວດ ຮັບຮູ້ເຂົ້າໃຈ ແລະ ຜັນຂະຫຍາຍເຂົ້າໃນວຽກງານຕົວຈິງໃຫ້ໄດ້ຮັບໝາກຜົນ.
ໃນກອງປະຊຸມ, ຍັງໄດ້ຜ່ານຂໍ້ຕົກລົງຂອງຫົວໜ້າກົມ 512 ວ່າດ້ວຍ ການແຕ່ງຕັ້ງ, ຍົກຍ້າຍ, ຊັບຊ້ອນນາຍຕໍາຫຼວດຂັ້ນພະແນກ, ຫໍພິພິທະພັນ, ໜ່ວຍງານທີ່ຂຶ້ນກັບ ກົມຄົ້ນຄວ້າວິທະຍາສາດ ແລະ ປະຫວັດສາດ ຕື່ມອີກ.